CELEX ID: 32011D0633
Publication Date: 2011-09-15

Document:
KOMISIJOS ĮGYVENDINIMO SPRENDIMAS
2011 m. rugsėjo 15 d.
dėl geležinkelio infrastruktūros registro bendrųjų specifikacijų
(pranešta dokumentu Nr. C(2011) 6383)
(Tekstas svarbus EEE)
(2011/633/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 17 d. Europos Parlamento ir Tarybos direktyvą 2008/57/EB dėl geležinkelių sistemos sąveikos Bendrijoje (1), ypač į jos 35 straipsnio 2 dalį,
kadangi:
(1)
pagal Direktyvos 2008/57/EB 35 straipsnį kiekviena valstybė narė turėtų užtikrinti, kad būtų paskelbtas ir nuolat atnaujinamas infrastruktūros registras. Komisija turėtų patvirtinti registre pateiktas specifikacijas remdamasi Europos geležinkelio agentūros (toliau - Agentūra) parengtu projektu;
(2)
kad registrų duomenys taptų lengvai prieinami kelete valstybių narių, būtinos papildomos bendrosios specifikacijos. Diegiant nacionalinius infrastruktūros registrus ir renkant duomenis, kartu reikėtų parengti ir pateikti kompiuterizuotą bendrąją vartotojų sąsają, veikiančią kaip virtualusis geležinkelio infrastruktūros registras Europos lygmeniu. Valstybės narės, padedamos Agentūros, turėtų bendradarbiauti, kad užtikrintų, jog registrai veiktų, juose būtų visa informacija, jie būtų susiję tarpusavyje ir teiktų vartotojams bendrąją sąsają;
(3)
šiame sprendime numatytos priemonės atitinka pagal Direktyvos 2008/57/EB 29 straipsnio 1 dalį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 2008/57/EB 35 straipsnyje nurodytos infrastruktūros registro bendrosios specifikacijos pateiktos šio sprendimo priede.
2 straipsnis
1. Kiekviena valstybė narė užtikrina, kad jos infrastruktūros registras būtų kompiuterizuotas ir atitiktų 1 straipsnyje nurodytų bendrųjų specifikacijų reikalavimus ne vėliau kaip praėjus trejiems metams nuo šio sprendimo įsigaliojimo dienos.
2. Valstybės narės užtikrinta, kad jų registrai būtų susieti tarpusavyje ir su 4 straipsnyje nurodyta bendrąja vartotojų sąsaja ne vėliau kaip praėjus šešiems mėnesiams nuo sąsajos veikimo pradžios.
3 straipsnis
Agentūra paskelbia taikymo vadovą dėl 1 straipsnyje nurodytų specifikacijų ne vėliau kaip praėjus vieneriems metams nuo šio sprendimo įsigaliojimo dienos ir nuolat jį atnaujina. Taikymo vadove turi būti nuoroda į atitinkamus Techninių sąveikos specifikacijų (TSS) skyrius, kuriuose kiekvienam parametrui nustatyti reikalavimai.
4 straipsnis
1. Agentūra parengia išsamias specifikacijas ir a) bendrosios vartotojų sąsajos sukūrimo, išbandymo, pateikimo ir veikimo bei b) nacionalinių registrų sujungimo valdymo ir įgyvendinimo planus. Agentūra pateikia juos Komisijai ne vėliau kaip praėjus vieneriems metams nuo šio sprendimo įsigaliojimo dienos.
2. Šio straipsnio 1 dalyje nurodyta bendroji vartotojų sąsaja turi būti internetinė taikomoji programa, palengvinanti prieigą prie infrastruktūros registrų duomenų Europos lygmeniu. Ji turi pradėti veikti ne vėliau kaip praėjus trejiems metams nuo šio sprendimo įsigaliojimo dienos.
3. Jei to reikia atsižvelgiant į TSS plėtros pažangą, Agentūra rekomenduoja 1 straipsnio 1 dalyje nurodytų specifikacijų ir šiame straipsnyje nurodytų išsamių specifikacijų naujinius.
5 straipsnis
1. Valstybės narės užtikrina, kad būtų surinkti ir į jų nacionalinius infrastruktūros registrus įrašyti būtini duomenys, kaip numatyta šio straipsnio 2-5 dalyse. Jos užtikrinta, kad šie duomenys būtų patikimi ir nuolat atnaujinami.
2. Duomenys, susiję su Europos Parlamento ir Tarybos reglamento (ES) Nr. 913/2010 (2) priede apibrėžtais krovinių vežimo koridoriais, surenkami ir įrašomi į nacionalinius infrastruktūros registrus ne vėliau kaip praėjus trejiems metams nuo šio sprendimo įsigaliojimo dienos.
3. Duomenys, susiję su infrastruktūros objektais, pradėtais naudoti įsigaliojus Direktyvai 2008/57/EB ir prieš įsigaliojant šiam sprendimui, išskyrus šio straipsnio 2 dalyje nurodytus duomenis, surenkami ir įrašomi į nacionalinius infrastruktūros registrus ne vėliau kaip praėjus trejiems metams nuo šio sprendimo įsigaliojimo dienos.
4. Duomenys, susiję su infrastruktūros objektais, pradėtais naudoti prieš įsigaliojant Direktyvai 2008/57/EB, išskyrus šio straipsnio 2 dalyje nurodytus duomenis, surenkami ir įrašomi į nacionalinius infrastruktūros registrus pagal 6 straipsnio 1 dalyje nurodytą nacionalinį įgyvendinimo planą, bet ne vėliau kaip praėjus penkeriems metams nuo šio sprendimo įsigaliojimo dienos.
5. Duomenys, susiję su privačiais atsarginiais keliais, pradėtais naudoti prieš įsigaliojant Direktyvai 2008/57/EB, surenkami ir įrašomi į nacionalinius infrastruktūros registrus pagal 6 straipsnio 1 dalyje nurodytą nacionalinį įgyvendinimo planą, bet ne vėliau kaip praėjus septyneriems metams nuo šio sprendimo įsigaliojimo dienos.
6. Duomenys, susiję su infrastruktūros objektais, pradėtais naudoti įsigaliojus šiam sprendimui, surenkami ir įrašomi į nacionalinius infrastruktūros registrus iškart, kai tik tie objektai pradedami naudoti ir kai tik sukuriamas 2 straipsnio 1 dalyje nurodytas registras.
6 straipsnis
1. Kiekviena valstybė narė parengia nacionalinį įgyvendinimo planą, skirtą šiuo sprendimu nustatomoms priemonėms įgyvendinti, ir tvarkaraštį. Nacionalinis įgyvendinimo planas pateikiamas Komisijai ne vėliau kaip praėjus šešiems mėnesiams nuo šio sprendimo įsigaliojimo dienos.
2. Agentūra koordinuoja, stebi ir palaiko nacionalinių infrastruktūros registrų įgyvendinimą. Ji pirmiausia įsteigia ir vadovauja grupei, sudarytai iš subjektų, atsakingų už nacionalinių registrų sukūrimą ir priežiūrą, atstovų. Šie subjektai kas keturis mėnesius siunčia Agentūrai įgyvendinimo pažangos ataskaitas. Agentūra reguliariai atsiskaito Komisijai dėl šio sprendimo įgyvendinimo pažangos.
7 straipsnis
Šis sprendimas taikomas nuo 2012 m. kovo 16 d.
8 straipsnis
Šis sprendimas skirtas valstybėms narėms ir Europos geležinkelio agentūrai.
Priimta Briuselyje 2011 m. rugsėjo 15 d.

EuroVoc Classification:
Level 1: 100158
100150
100154
100144
Level 2: 100221
100237
100239
100222
100261
100174
100223
Level 3: 5769
5922
3641
2494
4361
1422
4539
4488
All Descriptors: 1433
3011
3430
3645
4359
4821
5684
6030
7985